Ego Herveius, comes Nivernensis, notum facio universis præsentes litteras inspecturis, quod, cum ex donatione dilectæ dominæ meæ, Blanchæ, comitissæ Trecensis et charissimi domini mei, Theobaldi, filii ejus, comitis Campaniæ, custodia Sancti-Germani Altissiodorensis, a riparia de Ermeçon in antea versus comitatum Nivernensem, in manu mea devenisset, in qua custodia dilectus et fidelis meus, Iterus de Tociaco feodum tenebat, de quo erat homo prædictorum comitisse et comitis, et eis de eodem feodo tenebatur facere homagium. Ne idem exeat de homagio dictorum comitissæ et comitis, ego teneor dicto Itero assignare tantum citra ripariam de Ermeçon, versus comitatum Nivernensem, quantum valeat medietas proventuum illius feodi quod in prædicta custodia possidebat; et domina comitissa, et filius ejus ipsi Itero tantum assignabunt, quantum valet alia medietas proventuum feodi memorati. Ipse autem Iterus, tam de terra quam ei propter hoc assignabo, quam de terra quam ei assignabunt præfati comitissa et comes, in homagio comitissæ et comitis remanebit. In cujus rei testimonium præsentes litteras feci fieri, sigilli mei munimine roboratas. Actum, anno Graciæ millesimo ducentesimo decimo-octavo, mense julio.